David (Donatello)
Bronzanu skulpturu Davida je izradio Donatello u Firenci u periodu oko 1430-40. godine. Donatellov bronzani David predstavlja revolucionarno djelo ranorenesansnog vajarstva, te prvu potpuno slobodnu nagu skulpturu u prirodnoj veličini od perioda antike. Visina skulpture je 158 cm, a prikazuje Davida nakon pobjede s mačem u ruci i nogom pozicioniranom na odsječenoj glavi Golijata. Donatello je Davida predstavio kroz figuru poluodraslog dječaka, a ne kao mladića urađenog prema klasičnim uzorima. Pečat klasike je Donatello održao jedino kroz izradu figure u uravnoteženom contrappostu. David je prikazan kao akt sa poluspuštenom glavom sa šeširom koji baca sjenu na oči i sa ukrašenim vojničkim čizmama. Kroz nesavršenu tjelesnost skulpture Donatello ovoj figuri daje karakteristike opuštene nadmoći i elegancije. David će upravo kroz skulpture Donatella postati simbol firentinske građanske vrline. U donjem dijelu skulpture se nalaze i tragovi pozlate na glavi i bradi Golijata. Izrada djela je u potpunosti nedokumentirana, a većina stručnjaka pretpostavlja da je skulpturu naručio Cosimo de 'Medici za novu palaču Medici koju je dizajnirao Michelozzo u četrdesetim godinama 20. stoljeća. Prema jednoj od teorija, obitelj Medici je 1430-ih naručila ovu skulpturu za središte dvorišta stare palače Medici. Kip je u novoj Palazzo Medici zabilježen tek 1469. godine. Obitelj Medici je prognana iz Firence 1494. godine, a tada je i kip postavljen u dvorište Palazzo della Signoria. Skulptura je u 17. stoljeću premještena u Palazzo Pitti, a zatim u Uffizi 1777. godine. Od 1865. godine do danas se Donatellova bronzana skulptura Davida nalazi u Nacionalnom muzeju Bargella u Firenci.